Bankni ro‘yxatdan o‘tkazish to‘g‘risidagi ariza ko‘rib chiqilganligi va bank operatsiyalarini amalga oshirish huquqiga litsenziya berilganligi uchun yig‘im, shuningdek, bank ro‘yxatdan o‘tkazilganligi va bank operatsiyalarini amalga oshirish huquqiga

“Faoliyatning ayrim turlarini litsenziyalash to‘g‘risida”, “O‘zbekiston Respublikasi Markaziy banki to‘g‘risida”, “Banklar va bank faoliyati to‘g‘risida”gi O‘zbekiston Respublikasi qonunlariga va O‘zbekiston Respublikasi Prezidentining “Respublika bank tizimini yanada rivojlantirish va barqarorligini oshirish chora-tadbirlari to‘g‘risida” 2017-yil 12-sentabrdagi PQ-3270-son qaroriga muvofiq Vazirlar Mahkamasi qaror qiladi: 
 1. “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 15-moddasiga muvofiq litsenziya da’vogarining arizasini ko‘rib chiqqanlik uchun yig‘im miqdori har bir litsenziyalanadigan faoliyat turi bo‘yicha litsenziyalovchi organning ushbu arizani ko‘rib chiqish bilan bog‘liq xarajatlari doirasida O‘zbekiston Respublikasi Vazirlar Mahkamasi tomonidan belgilanishi ma’lumot uchun qabul qilinsin. Litsenziya da’vogarlarining arizalarini ko‘rib chiqqanlik uchun yig‘im summalari litsenziyalovchi organ hisobvarag‘iga o‘tkaziladi.
 2. Quyidagilar:
 bankni ro‘yxatdan o‘tkazish to‘g‘risidagi ariza ko‘rib chiqilganligi va bank operatsiyalarini amalga oshirish huquqiga litsenziya berilganligi uchun yig‘im bazaviy hisoblash miqdorining besh baravari miqdorida;
 bank ro‘yxatdan o‘tkazilganligi va bank operatsiyalarini amalga oshirish huquqiga litsenziya berilganligi uchun davlat boji bank ustav kapitali eng kam miqdorining 0,1 foizi miqdorida belgilansin.
 3. Belgilab qo‘yilsinki, bank ro‘yxatdan o‘tkazilganligi va bank operatsiyalarini amalga oshirish huquqiga litsenziya berilganligi uchun to‘langan davlat boji mablag‘lari summasi litsenziyalovchi organning maxsus hisobvarag‘iga o‘tkaziladi va uch kun muddatda to‘liq hajmda O‘zbekiston Respublikasi respublika budjetiga yo‘naltiriladi. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov va O‘zbekiston Respublikasi Markaziy banki raisi M.B. Nurmuratov zimmasiga yuklansin.